Davydiv Brideko gudua

Davydiv Brideko gudua Ukrainaren kontraeraso bat izan zen, 2022ko Ukrainako inbasio errusiarraren testuinguruan gertatutakoa. Errusiaren Hegoaldeko Ukrainako erasoaldiari erantzunez, Ukrainako Indarrek Errusiaren Kherson Oblasteko lurralde okupatuaren zati bat berreskuratzen eta Errusiaren baliabideak murrizten saiatu ziren. Kontraerasoa 2022ko maiatzaren 27an hasi zen; bereziki, Davydiv Brid herrixkatik hurbil –Ukrainak hiria berreskuratu zuen–. Halere, errusiarrek Inhulets ibaiaren beste ibaiertzera bultzatu zituzten ukrainarrak urte bereko ekainaren 16a baino lehen.

 Aurrekariak 

2022ko otsailaren 24an, Errusiak Ukraina inbaditzen hasi zen, Errusia eta Ukrainaren arteko gerraren gorakada handi bat ekarri zuena –gerra, berez, 2014. urtean hasi baitzen–. Inbasioak Bigarren Mundu Gerratik geroztiko Europa-mailako errefuxiatu-krisi handiena eragin du, 6.5 milioi ukrainar baino gehiago herrialdetik ihesi zihoazela; halaber, herrialdeko biztanleen herena lekualdatua izan da. Martxoaren 1erako, Errusiako Indarrek Kherson Oblast gehiena hartua zuten, Berdiansk eta Melitopol hiriak barne.

Martxoaren 2an, Errusiako Indarrek Kherson bereganatu zuten, inbasioan Errusiak okupatutako lehen hiri ukrainar handia izan zena. Martxoan zehar, tropa errusiarrak Mykolaiveko Oblast sartzen saiatu ziren, baina apirilaren hasierarako kanporatuak ziren. Mykolaiv hirian Ukrainako Indarrek irabazi ondoren, Kherson–Mykolaiv frontea gelditzen hasi zen.

 Gudua 
Maiatzaren 27ko arratsaldean, Ukrainak kontraeraso bat egin zuen Kherson Oblastean, Davydiv Bridetik gertu. Ukrainako soldaduek, Tankeen 5. Brigada buru zutela, AEBek fabrikatutako M777 obusen laguntzarekin, Inhulets ibaia gurutzatu zuten maiatzaren 27–28ko gauean, Davydiv Briden inguruan, Kherson hiritik 50 miliara. Errusiarrak Davydiv Bridetik atzera egin zuten, hego-mendebaldera kilometro gutxira zeuden hiru herritara. Ukrainako Estatu Nagusiak "defendatzeko zail" gisa deskribatu zituenak. Hurrengo egunean, txosten berriek berretsi zuten Ukrainako Indarrek kontraeraso mugatu bat egin zutela, eta, ondorioz, Errusiako Indarrek beren burua defendatu behar izan zutela. Kontraeraso ukrainarraren helburua honako hauxe zen: hegoaldeko ardatzean defentsa-jarrera sendoak ezartzeko Errusiak egindako ahaleginak etetea eta Ukrainako hegoaldean administrazio-kontrola finkatzeko Errusiak egindako ahaleginak moteltzen jarraitzea.

Maiatzaren 31n, sateliteetako irudiek erakutsi zuten tropa errusiarrak Davydiv Bridetik erretiratu zirela eta, azken egunotan, hiriaren inguruan jarri zituztela postuak. Une hartan ez zegoen argi Ukrainako tropak hirian sartu ziren ala Andriivka eta Bilohirkatik gertu zeuden. Egun bereko gauean, ordea, areagotu egin ziren Errusiako eta Ukrainako indarren arteko borrokak. Maiatzaren 31tik ekainaren 1era bitarteko gauean, Ukrainako iturriek Davydiv Brid hiria ukrainarrek harrapatu zutela jakinarazi zuten.

Davydiv Briden, indar ukrainarren eta errusiarren arteko borroka basatiek ekainaren lehen erdian jarraitu zuten, hiri-kontrol osoa bere gain hartzeko ez-gai baitziren alderdietako biak, eta  artilleria-erasoak gauza arrunt bihurtu ziren. Davydiv Briden aurkako kontraerasoaren ondoren Ukraina-aldeko partisanoen zenbait ekintza alderdikoi etorri ziren; ondorioz, Errusiako Segurtasun Zerbitzu Federalak –FSBa– Kherson eskualdean burutzen zituen ekintzak areagotzea eragin zuen.In Kherson, misery under Russian occupation, hope over Ukrainian gains Ekainaren 6an, Errusiako iturriek jakinarazi zuten Davydiv Brideko zubia suntsitu zutela, baita Ukrainako Indarrek atzeraka egin zutela Inhulets ibaiaren beste ibaieratzera; azkenean, Gerraren Azterketarako Institutuak (ISW), bi aste geroago, berretsi egin zuen informazio hori, Errusiako Indarrek ibaiaren ekialdeko ibaiertza berreskuratu zutela esanez.

Ekainaren 13an jakinarazi zen Ukrainako Indarrek gogor borrokatzen jarraitzen zutela Errusiako Indarren aurka, Davydiv Bridetik gertu. Komandante ukrainarrek esan zutenez, beren indarrek Errusiako tropak atzera egitea behartu zituztela pixkanaka-pixkanaka; era berean, bigarren eta hirugarren defentsa-lerroak probatzen ari zirela esan zuten; halere, informazio hori ISWk ukatu egin zuen. Ekainaren 17tik 21era artilleria-dueluek segitu zuten ibaiaren inguruan; alabaina, Errusiako Indarrek jakinarazi zuten Ukrainako tropak, ekainaren 17rako, Kherson Oblastetik erabat kanporatuak zituztela.

 Erreferentziak 

 Ikus, gainera 
 Hegoaldeko Ukrainako erasoaldia
 Khersongo gudua
 Mykolaiveko gudua
 2022ko Txornobaivkako erasoak

 Kanpo estekak 

Kategoria:2022ko Ukrainako inbasioa
Kategoria:2022ko Ukrainako inbasioko guduak